At lukke skoler lukker ikke huller i praksis, men er en noget kortsigtet løsning på problemet. Det mener Rasmus Krog Madsen, der er bestyrelsesmedlem på Suldrup Skole i Himmerland. På baggrund af en strukturanalyse er der nu mulige skolelukninger i kikkerten i Rebild Kommune, der skal finde besparelser på 12 millioner på børne- og familieområdet. Det er skolerne i Bælum, Blenstrup, Haverslev og Øster Hornum, der muligvis står overfor en lukning. Netop eleverne fra skolen i Øster Hornum tiltænkes at skulle sendes over til Suldrup Skole, hvis skolelukningerne bliver en realitet. Men selvom der skal spares, er skolelukninger og forflyttelse af elever ikke en langsigtet løsning, mener Rasmus Krog Madsen. I stedet er det politikere på Christiansborg, der skal råbes op. - Problemet er, at der bliver givet for få penge til folkeskolerne, siger han til TV2 Nord. Han peger på, at udviklingen går i den forkerte retning, da han oplever en stigning af specialbørn på skolerne, samtidig med at specialområdet er så underfinansieret, at pengene må tages fra almen-området. Det problem løses ikke ved, at skolerne lukker, og børnene flytter på større skoler, påpeger han. - Lærerne kan stå og se på børn, der trænger til hjælp, men der er ikke penge til hænder og indsatser, siger han og fortsætter: - Hunden æder sin egen hale. Og derfor siger jeg, at de slår vores skole ihjel. Det er ikke kun i Rebild Kommune, at skolerne er lukningstruede. Både i Thy -, Aalborg -, Vesthimmerland - og Hjørring Kommune er der varslet mulige lukninger og sammenlægninger af flere af kommunernes skoler.

Opsummering:
I Rebild Kommune står fire skoler muligvis til lukning. Det er dog ikke en langsigtet løsning på et besparelsesproblem, mener bestyrelsesmedlem.